|  |  |
| --- | --- |
|  |  |
| Rahandusministeerium | Teie: 27.01.2025 nr 1.1-26/453-1Meie: kuupäev digiallkirjas nr 1-7/15-3 |
| **Hasartmänguseaduse muutmise seaduse eelnõu väljatöötamiskavatsuse kooskõlastamine** |  |

Esitasite kooskõlastamiseks ja arvamuse avaldamiseks hasartmänguseaduse muutmise seaduse eelnõu väljatöötamiskavatsuse (edaspidi *VTK*).

Siseministeerium teeb, tuginedes Politsei- ja Piirivalveameti (edaspidi *PPA*) arvamusele, järgnevad ettepanekud.

**1. Kaaluda seadusemuudatuse väljatöötamisel, kas PPA menetluspädevus hasartmänguseaduse (edaspidi *HasMS*) rikkumiste osas on jätkuvalt vajalik.** PPA-l kõnealuse seaduse alusel riikliku järelevalve pädevus puudub ning väärtegude menetlemine nende poolt on ebatõenäoline. PPA andmetel ei ole nad alates 2020. aastast menetlenud HasMS-i alusel ühtegi väärtegu.

**2. Siseministeerium ei toeta osavusmängu vanusepiiri alandamist.** VTK leheküljel 4 on märgitud, et: „*Maksu- ja Tolliameti (edaspidi MTA) hinnangul on kaughasartmänguna korraldatava osavusmängu vanusepiir kehtestatud liiga kõrgena, arvestades madalat võidusummat, vanuspiiri puudumist maismaa osavusmängudes ja ka asjaolu et loteriis osalemise vanusepiir on 16 ja totos osalemise vanusepiir on 18*.“. Samuti: „*Hasartmängude mängijate vanusepiiri kehtestamisel on senini lähtutud erinevate mängude hasartsusest, võimalikust kahjust mängijate majanduslikule olukorrale ning eesmärkidest kaitsta alaealisi, propageerida vastutustundlikku hasartmängimist ja hasartmängunõudluse rahuldamist, kasutades pehmemaid hasartmänge. Hasartmängu mängija vanusepiiri ei ole üle 5 kümne aasta üle vaadatud, mistõttu on vajadus ka need nimetatud asjaolusid arvestades üle vaadata ja ajakohastada.“.*

Siseministeerium ei toeta vanusepiiri alandamist, sest igasugune hasartmäng tekitab sõltuvust. Kaughasartmängud on ohtlikumad, sest selleks ei pea kodust lahkuma ning sõltlasi on raskem tuvastada. VTK 5. punktis viidatud uuringus kohaselt on kõige suuremasse sõltuvuse riskirühma kuuluvad inimesed 15-20-aastased. Seega tuleb lisaks alaealistele kaitsta ka noori täiskasvanuid, ennetamaks nende probleemidesse (võlakoormasse) sattumist. Juba 1990-ndatel, kui tulid esimesed mänguautomaadid, kasvas alaealiste ja noorte poolt toimepandud õigusrikkumiste arv märgatavalt, sest sooviti mängida, kuid selleks oli vaja raha. Raha saamiseks sooritati vargusi, sh ka endi kodudest, vanematelt ja vanavanematelt. Arvestades tänaseid arenguid ja kuritegevuse suundumusi, kasvaks nüüd kindlasti internetis toimepandud varguste ja väljapressimiste arv.

**3. Siseministeerium ei toeta alla 18-aastaste toto mängukohas viibimise lubamist.** VTK leheküljel 6 on toodud välja, et: „*Näiteks ei ole alla 18-aastasel isikul lubatud mängida totot. Samas ei ole HasMS-is expressis verbis piirangut alla 18-aastasele isikule toto mängukohtades viibimise osas. Küll aga on alaealisel toto mängukohas viibimise keeld tuletatav HasMS § 83 lõikest 1, mille kohaselt on hasartmängukorraldajat võimalik karistada alla 18-aastase isiku toto mängukohas viibimise eest. Selline piirang tuleks sätestada kas HasMS-i materiaalosas või alternatiivina tuleks üle vaadata alla 18-aastase isiku toto mängukohas viibimise sanktsioneerimise vajadus.“*.

Siseministeerium ei toeta alla 18-aastaste isikute toto mängukohas viibimise lubamist – ärilised huvid ei tohi kaaluda üle alaealiste sõltuvusse sattumise riski. Isegi kui spordibaaris toimub toto mängimine pigem varjatud kujul, ega ole nii silmatorkav kui kasiinos, saab ta ilmselgelt aru, millises kohas ta viibib ning võib tekkida soov ka panustamise osas (nt täiskasvanu vahendusel).

|  |  |
| --- | --- |
| Lugupidamisega(allkirjastatud digitaalselt)Riina Sikkutterviseminister siseministri ülesannetes |  |

Indrek Link indrek.link@siseministeerium.ee